CELEX: 62008TN0190
Language: lv
Date: 2008-05-14 00:00:00
Title: Lieta T-190/08: Prasība, kas celta 2008. gada 14. maijā — CHEMK un Kuznetskie ferrosplavy v Padome un Komisija

2.8.2008   
            
            
               LV
            
            
               Eiropas Savienības Oficiālais Vēstnesis
            
            
               C 197/25
            
         Prasība, kas celta 2008. gada 14. maijā — CHEMK un Kuznetskie ferrosplavy v Padome un Komisija
   (Lieta T-190/08)
   (2008/C 197/45)
   Tiesvedības valoda — angļu
   Lietas dalībnieki
   
      Prasītāji: Chelyabinsk elektrometallurgical integrated plant OAO (CHEMK), Chelyabinsk (Krievija), un Kuznetskie ferrosplavy OAO, Novokuznetsk (Krievija) (pārstāvis — P. Vander Schueren, advokāts)
   
      Atbildētājas: Eiropas Savienības Padome un Eiropas Kopienu Komisija
   Prasītāju prasījumi:
   
               —
            
            
               atcelt apstrīdēto regulu tiktāl, ciktāl tā attiecas uz prasītājiem;
            
         
               —
            
            
               piespriest Padomei atlīdzināt prasītāju tiesāšanās izdevumus;
            
         
               —
            
            
               pakārtoti, atcelt apstrīdēto lēmumu un
            
         
               —
            
            
               piespriest Komisijai atlīdzināt prasītāju tiesāšanās izdevumus.
            
         Pamati un galvenie argumenti
   Prasītāji savas prasības atcelt Padomes 2008. gada 25. februāra Regulu (EK) Nr. 172/2008, ar ko piemēro galīgo antidempinga maksājumu un galīgi iekasē pagaidu maksājumu, kas noteikts Ķīnas Tautas Republikas, Ēģiptes, Kazahstānas, Bijušās Dienvidslāvijas Maķedonijas Republikas un Krievijas izcelsmes ferosilīcija importam (“apstrīdētā regula”) (1), tiktāl, ciktāl tā skar prasītājus, pamatojumam izvirza piecus pamatus. Pakārtoti, prasītāji lūdz atcelt Komisijas 2008. gada 28. februāra lēmumu, kas tiem darīts zināms 2008. gada 3. martā, ar kuru Komisija noraidīja to lūgumu apturēt ar apstrīdēto regulu iesviestos antidempinga pasākumus (“apstrīdētais lēmums”).
   Pirmkārt, prasītāji norāda, ka Padome rīkojās pretēji Pamatregulas (“Pamatregula”) (2) 2. panta 9. punktam un nav izpildījusi pienākumu norādīt pamatojumu, kad tā atteicās prasītāju eksporta cenas veidošanai izmantot viņu faktiskos ienākumus saistībā ar importu.
   Otrkārt, prasītāji apgalvo, ka Padome, sniedzot informāciju pirms laika Maķedonijas ražotājam SILMAK, ir pārkāpusi nediskriminācijas principu, kā arī Pamatregulas 6. panta 7. punktu, 8. panta 4. punktu un 20. panta 1. punktu.
   Treškārt, prasītāji norāda, ka Padome pieļāva tiesību kļūdu un acīmredzamu kļūdu vērtējumā, secinot, ka Kopienas rūpniecība ir cietusi materiālus zaudējumus, un ir rīkojusies pretēji Pamatregulas 3. panta 6. punktam.
   Ceturtkārt, prasītāji apgalvo, ka apstrīdētā regula ir pretrunā ar Pamatregulas 3. panta 6. un 7. punktu un nav spēkā tiesību kļūdas un vairāku acīmredzamu kļūdu vērtējumā dēļ, kā arī pienācīgas rūpības un piemērota pamatojuma trūkuma dēļ tiktāl, ciktāl Padome esot ignorēja citu apstākļu ietekmi uz Kopienas ražošanas situāciju, kas pārtrauc saikni starp minēto importu un apgalvotajiem Kopienas ražošanas materiālajiem zaudējumiem.
   Piektkārt, prasītāji apgalvo, ka Padome, atsakoties sniegt informāciju par sūdzību, kas pamatoja antidempinga izmeklēšanas uzsākšanu, ir pārkāpusi to tiesības uz aizstāvību.
   Pakārtoti, prasītāji izvirza vienu pamatu apstrīdētā lēmuma atcelšanai, proti, ka Komisija, noraidot prasītāju lūgumu apturēt pasākumus, ir pieļāvusi tiesību kļūdu, acīmredzamu kļūdu vērtējumā un pārkāpusi vienlīdzīgas attieksmes principu un labu pārvaldību.
   
      (1)  OV 2008 L 55, 6. lpp.
   
      (2)  Padomes 1995. gada 22. decembra Regula (EK) Nr. 384/96 par aizsardzību pret importu par dempinga cenām no valstīm, kas nav Eiropas Kopienas dalībvalstis (OV 1996 L 56, 1. lpp.)